Brocka, Július, poslanec NR SR (2014-12-03):
Ďakujem pekne. Vážená pani podpredsedníčka, dámy a páni, milí kolegovia, jedna poznámka na okraj, že to nebol zlý nápad, že sme súhlasili s tým, aby sa rokovalo dlhšie, lebo tak sa ukazuje, že ten čas po devätnástej hodine do 19.30 bude asi najproduktívnejším časom pre plénum Národnej rady. A dokonca by sa to dalo ešte tento systém vylepšiť, že napríklad tie hodiny, kedy sa to zasekne a keď sa nám nedarí pokračovať v rokovaní, lebo sa hlási veľmi veľa poslancov do diskusií, tak by sme mohli urobiť prestávku. Ale teraz vážne. Vážený pán generálny riaditeľ, budem sa možno v jednej poznámke opakovať, lebo aj minulý rok som hovoril o procedúre, že ste v takej dvojjedinej pozícii, to minister financií trošku bledne závisťou, že vy to aj prednesiete, aj potom hlasujete za rozpočet, že on sa musí spoliehať na kolegov poslancov zo SMER-u. A ja viem, že mi poviete, že nie je to v rozpore so zákonom, len ten zákon, ktorý riešil tento evidentný konflikt záujmov, tento zákon bol skôr, ako bol zákon o Sociálnej poisťovni, a zatiaľ ste s tým nič neurobili. A už si nepamätám, či ste mi sľúbili, že s tým niečo SMER urobí, ale sa mi zdá, že to nie je úplne s kostolným poriadkom. Je tu už ďalší predkladateľ rozpočtu z Fondu národného majetku, no on prišiel ako hosť, čiže on tu nesedí teraz ako poslanec. A to nenamietam, to sa mi zdá, že to je normálne a tak by to malo byť. Pri Sociálnej poisťovni tento nenormálny stav naďalej trvá a myslím si, že nie je to v poriadku. Teraz k rozpočtu. Rozpočet Sociálnej poisťovne, ten trend, ktorý pozorujeme, že príjmy Sociálnej poisťovne z bežného poistného od ekonomicky aktívnych občanov sú každý rok nižšie, teda pomerne nižšie oproti výdavkom na dôchodkové dávky, ktoré z roka na rok rastú. Ak by ste si pozreli čísla tohto návrhu rozpočtu, tak napríklad v priebehu nasledujúcich rokov 2015, 2016, 2017 budú výdavky na dôchodky rádovo o 250 mil. eur vyššie každý rok. Zaokrúhľujem, nechcem sa zdržovať pri drobných číslach, ale rádovo aj v roku 2015, na budúci rok, budú výdavky o 250 mil. vyššie ako sú tento rok. V 2016. budú o ďalších 250 mil. vyššie ako v roku 2015 a v roku 2017 budú o 250 mil. vyššie ako v roku 2016. Čiže jednoducho snehová guľa sa gúľa a zväčšuje, čo sa týka výdavkov na dôchodkové dávky, a je to pochopiteľné, lebo počet dôchodcov rastie. Každým rokom ich počet, počet poberateľov dôchodkových dávok rastie a výhľadovo demografický vývoj je taký, že počet prispievateľov na dôchodky sa skôr bude znižovať. To znamená, je to problém, ktorý bude každým rokom väčší, a žiadalo by sa, aby vláda prišla aj s nejakým návrhom, ako tento problém riešiť. To, že sú dôchodky zabezpečené na celý rok, a teda že dôchodcovia v tých pravidelných termínoch svoje dávky dostávajú, tak to je len vďaka tým transferom zo štátneho rozpočtu alebo zo štátnych finančných aktív, ktoré takisto, by som povedal, aj keď rádovo nerastú, ale je to každý rok rádovo jedna miliarda eur. Aj na budúci rok nebolo by dosť peňazí, preto hovorím, že v novembri a decembri, keby sme rozdeľovali len to, čo sa vyberie na poistných odvodoch, na odvody na starobné alebo na dôchodkové sporenie alebo poistenie, tak by na posledné dva mesiace nebolo čo rozdeliť. A že sa dôchodky vyplácajú aj v novembri, aj decembri, a dokonca aj vianočné, to len preto, že v rozpočte je a sa počíta s jednou miliardou, to je tisíc miliónov eur z daní, z daňového systému zo štátneho rozpočtu. Mne chýba popri tomto rozpočte, aby to nebola len formalita, že čo s tým chce vláda robiť, lebo to je dlhodobo neudržateľný problém. Možno robiť viacero vecí. Keď minister Richter dnes hovoril, že urobil dôchodkovú reformu, on tomu hovorí dôchodková reforma, to je dosť málo, lebo tieto čísla hovoria, že v zásade sa ten problém trošku zmenšil, ale je to stále hrozné číslo. Ako každý rok o 250 mil. eur – to nie sú koruny, eurá – treba na dôchodky viac. V Čechách; teda okrem toho, že je to dlhodobo neudržateľný problém, tak tento dôchodkový systém, tak ako je nastavený je aj nespravodlivý a práve z dôvodu nepriaznivého demografického vývoja. Ja som zachytil informácie, ako sa to chystajú v Čechách robiť. V Čechách už existuje pri ministerstve financií expertná dôchodková komisia alebo skupina, ktorá už predložila aj verejnosti návrhy, že ako sa to dá urobiť. Teraz nie ako sa to dá urobiť, aby to bolo udržateľné. Mňa v tejto chvíli nezaujíma, ako to riešia v Čechách, ako budú mať garantované a zabezpečené dôchodky, ale ako riešia problém nespravodlivosti. Predstavte si, že sú rodiny, aj zodpovedné rodiny, tých je viacej, našťastie, ktoré majú deti napriek tomu, že doba je ťažká a že deti sú drahé, rodičia sú aj zamestnaní, platia dane aj odvody a oni sa dožijú dôchodkového veku. Keď sa dožijú dôchodkového veku, to už je známa vec, podľa súčasného stavu, tak tí rodičia sú znevýhodnení, keď tie deti živia, tak ich životná úroveň napriek sociálnym balíčkom vašim je stále nízka a musia mnoho razy sa uskromňovať, aby tým deťom dali výchovu, vzdelanie a keď to urobia, tak potom tie deti sa zamestnajú, ak sú úspešné, a platia odvody na dôchodok, ale platia na dôchodok ani nie tak svojim rodičom, ale mnoho razy tým, tej rastúcej väčšine, ktorí napríklad buď deti nemali, alebo mali jedno dieťa, a to nie je fér. My tu navrhujeme z KDH niektoré úpravy. To sú možno, tu ako opoziční poslanci zatiaľ navrhujeme len symbolické a kozmetické úpravy. Symbolické v tom zmysle, že aspoň dovoliť zamestnaným deťom, aby svojim rodičom mohli prispieť na ich nízky dôchodok – to je ten príklad o tých troch grošoch – z daňovej asignácie, že časť zo svojej zaplatenej dane štátu odvedenej môžu určiť, že pôjde jeho rodičovi alebo ich rodičom na dôchodok. To sú tie príklady, ako sa to dá, tá spravodlivosť, trošku napraviť alebo zvýšiť. Ale v Čechách to navrhujú tak dramaticky, by som povedal, zásadne a je to tak zaujímavé, že mne sa to aj páči, a by som rád, keby sa aj pán generálny riaditeľ alebo aj vláda tým inšpirovala. Predstavte si, že v Čechách uvažujú o tom, že zmenia spôsob výpočtu dôchodkov podľa počtu vychovaných detí. To neznamená, že nestačí mať deti, ale že napríklad ak niekto, rodič, sa staral o dieťa do 25 rokov veku, to znamená, v tom je napísané, že to dieťa má vysokú školu, alebo ak to dieťa, sa oň staral do 18. roku veku, to znamená teda, že mu aspoň to vzdelanie stredoškolské sprostredkoval, tak sa to odrazí na výške jeho dôchodku. A sú také príklady, ja použijem, nebudem o všetkých hovoriť, ale jeden za všetky. Pri dôchodku vo výške dnes 9 600 českých korún po novom rodič, ktorý má jedno dieťa, ktorý takto to dieťa vychoval, tak bude mať po novom 10 800. Taký rodič, ktorý sa dožije dôchodku a vychoval dve deti, tak bude mať po novom dôchodok 12 000 českých korún oproti 9 600 teraz. A ten, kto mal tri deti, tak bude mať dôchodok 13 200 českých korún oproti 9 600. No proste to je rádovo, to je zásadná zmena, ocenenie toho, v Čechách majú len priebežný dôchodkový systém, preto ja hovorím o zmenách potrebných, ktoré treba robiť v I. pilieri, to, čo spravuje pán generálny riaditeľ s jeho inštitúciou, so Sociálnou poisťovňou. Čiže normálne zásadný rozdiel vo výške dôchodku podľa toho, kto koľko nových klientov do toho systému priviedol, koľko nových platiteľov do systému. Veď to existuje v komerčnom poistnom systéme, sprostredkovatelia, ktorí nových klientov získali, tak majú za to provízie, odmeny, čiže inými slovami aj ten rodič, ktorý prispeje nielen tým, že sám platí na svoj dôchodok, ale okrem toho ešte privedie do systému ďalších prispievateľov na dôchodok, tak bude mať vyšší dôchodok. Ja ale by som neodporúčal na Slovensku ísť touto cestou, lebo ja si myslím, že existuje lepší návrh a ten, keď budeme mať možnosť, tak KDH bude sa o to usilovať ho presadiť. Že rodičia nepotrebujú mať vyšší dôchodok, keď sa ho možno aj nedožijú. Rodičia, ktorí majú deti, potrebujú teraz pomoc, teraz, keď majú deti, keď majú zvýšené výdavky. A to sa dá urobiť tak, že budú mať iné odvody na dôchodok. To znamená, ja by som išiel inou cestou, že tí rodičia dnes, ktorí, zároveň je ten rodič zamestnaný, lebo ten má odvody, ten platí odvody na starobný dôchodok, že by mal nižšie odvody podľa počtu detí. To znamená, máš jedno dieťa, tak máš odvody na svoj starobný dôchodok nižšie o také percento, máš dve deti a pracuješ, máš vyššiu úľavu na odvodoch na svoj starobný dôchodok. A to znamená, že tomu rodičovi sa to každý mesiac objaví na výplatnej páske, že bude mať vyšší príjem vtedy, keď má vyššie výdavky. Ja si myslím, že takáto rodinná politika je ako, má zmysel, pretože by v tomto nepriaznivom demografickom vývoji, ktorý je v celej vyspelej Európe a ktorý bude u nás pravdepodobne najhorší, z vyspelých európskych krajín bude najhorší, tak sme pred takouto výzvou. Ja si myslím, že by to zároveň motivovalo mnohých mladých ľudí, že veď tá spoločnosť to ocení, že ja privediem na svet ďalších potomkov, lebo všetci oceňujú, že je to dôležité pre budúcnosť. Lebo dnes to je tak, že mnoho razy sú deti akoby trestom. Teda hovorím o tých, ktorí nezneužívajú sociálny systém ani dôchodkový systém. Ja mám ale, keďže takéto iniciatívy som nepostrehol ani v tom programe reforiem až do roku 2020, čo sa niekedy spomína, tak som skeptický a trvá moja obava aj spred minulého roka, že je tu stále riziko, že keď bude ešte horšie, ako je, že táto vláda sprivatizuje druhý dôchodkový pilier. Tá suma, takmer 6,5 mld. eur v druhom pilieri, je proste tak veľké sústo, že keď táto vláda by si chcela, v úvodzovkách, takto pomôcť, tak na nich nemáme. No proste tak ako nemáme, nemáme čím prebiť také opatrenia, ako je cestovanie vlakmi zadarmo, proste to je, to končí aj diskusia pri takýchto opatreniach. Proste, neviem, neviem si to predstaviť a, samozrejme, to považujem za výraz ani nie že zvyšovania sociálnych istôt, ja si myslím, že to, čo táto vláda robí, napríklad že aj nemá predstavu, čo urobí s dôchodkovým systémom z dlhodobého hľadiska, že to nemá nič spoločné so zvyšovaním sociálnych istôt do budúcna, a to je zlá správa pre občanov. Ja som to považoval, mal som to pripravené, že budem o tom hovoriť pri zákone roka, pri zákone o štátnom rozpočte, ale keďže sa to tak rýchlo vyvinulo, že sme zmeškali tú možnosť prihlásiť sa do rozpravy, tak som využil to, že pán kolega Muňko predkladá rozpočet Sociálnej poisťovne a zhodou okolností toto, čo som chcel povedať, súvisí s naším dôchodkovým systémom. Ďakujem za vašu pozornosť.